Tiener vas ná moord op landdrosLanddros Romay van Rooyen (50). (Foto: Facebook) ŉ Tiener is in hegtenis geneem vir sy beweerde betrokkenheid by die moord op Romay van Rooyen (50), ŉ landdros van Vredenburg. ŉ Multidissiplinêre span bestaande uit die Valke se eenheid vir misdade teen die staat, die nasionale ondersoekspan vir prioriteit geweldsmisdaad, die digitale forensiese ondersoekeenheid en die sentrum vir prioriteitsmisdaadbestuur het vandeesweek op die verdagte se woning toegeslaan. Kol. Katlego Mogale, polisiewoordvoerder, sê die 18-jarige verdagte is in Mitchells Plain, Kaapstad, in hegtenis geneem. Hy sal na verwagting Donderdag in die Muizenberg-landdroshof verskyn. Die aanklagte teen hom is nog nie bekend nie. “Die verdagte is geïdentifiseer nadat ŉ familielid op Van Rooyen se liggaam in haar huis in Marina da Gama naby Muizenberg afgekom het,” sê Mogale. Die polisie het kort ná die moord op 10 September op Van Rooyen se gesteelde voertuig in Mitchells Plain afgekom. Niemand is in daardie stadium in hegtenis geneem nie. Dit is nie bekend of verdere inhegtenisnemings vir die moord sal volg nie.